ฐานะการเงินและผลการดำเนินงาน

1.  งบการเงิน

+--------+-----------------------------------+-------------------------+
| ร      | ผู้ตรวจสอบบัญชี                       | บริษัท                    |
| อบปีบัญชี |                                   |                         |
+--------+-----------------------------------+-------------------------+
| 2553   | คุณ ชยพล ศุภเศรษฐนนท์                | บริษัท สำนักงาน เอินส์ท แอนด์ |
|        |                                   | ยัง จำกัด                 |
|        | (ผู้สอบบัญชีรับอนุญาต เลขทะเบียน 3972)   |                         |
+--------+-----------------------------------+-------------------------+
| 2554   | คุณ วิสสุตา จริยธนากร                 |                         |
|        |                                   |                         |
|        | (ผู้สอบบัญชีรับอนุญาต เลขทะเบียน 3853)   |                         |
+--------+-----------------------------------+-------------------------+
| 2555   | คุณ วิสสุตา จริยธนากร                 |                         |
|        |                                   |                         |
|        | (ผู้สอบบัญชีรับอนุญาต เลขทะเบียน 3853)   |                         |
+--------+-----------------------------------+-------------------------+

รายงานของผู้สอบบัญชีรับอนุญาต

ข้าพเจ้าได้ตรวจสอบงบการเงินรวมของบริษัท อาปิโก ไฮเทค จำกัด (มหาชน) และบริษัทย่อย
ซึ่งประกอบด้วยงบแสดงฐานะการเงินรวม ณ วันที่ 31 ธันวาคม 2555 งบกำไรขาดทุนรวม
งบกำไรขาดทุนเบ็ดเสร็จรวม งบแสดงการเปลี่ยนแปลงส่วนของผู้ถือหุ้นรวมและงบกระแสเงินสดรวม
สำหรับปีสิ้นสุดวันเดียวกัน รวมถึงหมายเหตุสรุปนโยบายการบัญชีที่สำคัญและหมายเหตุเรื่องอื่น ๆ
และได้ตรวจสอบงบการเงินเฉพาะกิจการของบริษัท อาปิโก ไฮเทค จำกัด (มหาชน) ด้วยเช่นกัน
ซึ่งผู้บริหารเป็นผู้รับผิดชอบในการจัดทำและการนำเสนองบการเงินเหล่านี้โดยถูกต้องตามที่ควรตามมาตรฐานการรายงานทางการเงินและรับผิดชอบเกี่ยวกับการควบคุมภายในที่ผู้บริหารพิจารณาว่าจำเป็นเพื่อให้สามารถจัดทำงบการเงินที่ปราศจากการแสดงข้อมูลที่ขัดต่อข้อเท็จจริงอันเป็นสาระสำคัญไม่ว่าจะเกิดจากการทุจริตหรือข้อผิดพลาด
ส่วนข้าพเจ้าเป็นผู้รับผิดชอบในการแสดงความเห็นต่องบการเงินดังกล่าวจากผลการตรวจสอบของข้าพเจ้า
ข้าพเจ้าได้ปฏิบัติงานตรวจสอบตามมาตรฐานการสอบบัญชี
ซึ่งกำหนดให้ข้าพเจ้าปฏิบัติตามข้อกำหนดด้านจรรยาบรรณ
รวมถึงวางแผนและปฏิบัติงานตรวจสอบเพื่อให้ได้ความเชื่อมั่นอย่างสมเหตุสมผลว่า
งบการเงินปราศจากการแสดงข้อมูลที่ขัดต่อข้อเท็จจริงอันเป็นสาระสำคัญหรือไม่

การตรวจสอบรวมถึงการใช้วิธีการตรวจสอบเพื่อให้ได้มาซึ่งหลักฐานการสอบบัญชีเกี่ยวกับจำนวนเงินและการเปิดเผยข้อมูลในงบการเงิน
วิธีการตรวจสอบที่เลือกใช้ขึ้นอยู่กับดุลยพินิจของผู้สอบบัญชี
ซึ่งรวมถึงการประเมินความเสี่ยงจากการแสดงข้อมูลที่ขัดต่อข้อเท็จจริงอันเป็นสาระสำคัญของงบการเงินไม่ว่าจะเกิดจากการทุจริตหรือข้อผิดพลาด
ในการประเมินความเสี่ยงดังกล่าว
ผู้สอบบัญชีพิจารณาการควบคุมภายในที่เกี่ยวข้องกับการจัดทำและการนำเสนองบการเงินโดยถูกต้องตามที่ควรของกิจการ
เพื่อออกแบบวิธีการตรวจสอบที่เหมาะสมกับสถานการณ์
แต่ไม่ใช่เพื่อวัตถุประสงค์ในการแสดงความเห็นต่อประสิทธิผลของการควบคุมภายในของกิจการ
การตรวจสอบรวมถึงการประเมินความเหมาะสมของนโยบายการบัญชีที่ผู้บริหารใช้และความสมเหตุสมผลของประมาณการทางบัญชีที่จัดทำขึ้นโดยผู้บริหาร
รวมทั้งการประเมินการนำเสนองบการเงินโดยรวม
ข้าพเจ้าเชื่อว่าหลักฐานการสอบบัญชีที่ข้าพเจ้าได้รับเพียงพอและเหมาะสมเพื่อใช้เป็นเกณฑ์ในการแสดงความเห็นของข้าพเจ้า
ข้าพเจ้าเห็นว่างบการเงินข้างต้นนี้แสดงฐานะการเงิน ณ วันที่ 31 ธันวาคม 2555
ผลการดำเนินงานและกระแสเงินสด สำหรับปีสิ้นสุดวันเดียวกันของบริษัท อาปิโก ไฮเทค จำกัด
(มหาชน) และบริษัทย่อย และเฉพาะของบริษัท อาปิโก ไฮเทค จำกัด (มหาชน)
โดยถูกต้องตามที่ควรในสาระสำคัญตามมาตรฐานการรายงานทางการเงิน

งบการเงิน

(1) งบดุล

[]

(2) งบกำไรขาดทุน และงบกระแสเงินสด

[]

(3) อัตราส่วนทางการเงิน

[]

1.  คำอธิบายและการวิเคราะห์ฐานะการเงินและผลการดำเนินงาน

    1.  ภาพรวมของผลการดำเนินงานปี 2554

  บริษัทอาปิโก ไฮเทค จำกัด (มหาชน) และบริษัทย่อย มีการดำเนินงานอยู่ใน 3 ประเทศ ได้แก่
  ประเทศไทย ประเทศมาเลเซีย และสาธารณรัฐประชาชนจีน
  โดยบริษัทฯมุ่งเน้นในด้านการผลิตชิ้นส่วนยานยนต์เป็นสำคัญ ทั้งนี้
  ธุรกิจของบริษัทฯสามารถจำแนกประเภทธุรกิจออกเป็น 3 ประเภท ดังนี้

1.  การออกแบบและผลิตแม่พิมพ์ และอุปกรณ์จับยึด และการผลิตชิ้นส่วนยานยนต์

2.  ตัวแทนจำหน่ายและศูนย์บริการรถยนต์

3.  การออกแบบ และผลิตระบบแผนที่นำร่องการเดินทางโดยรถยนต์ (เพาเวอร์แมพ)

  รายได้หลักของกลุ่มบริษัทอาปิโกส่วนใหญ่มาจากการออกแบบและผลิตแม่พิมพ์
  และชิ้นส่วนอุปกรณ์จับยึด และการผลิตชิ้นส่วนยานยนต์ ซึ่งมีสัดส่วนสูงที่สุด คิดเป็นร้อยละ 75
  ของรายได้รวมของบริษัทฯ ตามมาด้วยรายได้จากการเป็นตัวแทนจำหน่ายและศูนย์บริการรถยนต์
  คิดเป็นร้อยละ 25 ของรายได้รวมของบริษัทฯ

  เมื่อเปรียบเทียบกับปี 2554
  จากเหตุการณ์สึนามิที่ประเทศญี่ปุ่นและเหตุการณ์อุทกภัยภายในประเทศในไตรมาสที่ 4 ของปีที่แล้ว
  ซึ่งส่งผลให้ยอดการผลิตยานยนต์ภายในประเทศมีจำนวนลดลงจากปีก่อนหน้า
  อุตสาหกรรมยานยนต์ของประเทศไทยได้ปรับตัวกลับมาเติบโตขึ้นอย่างมาก
  และสามารถบันทึกยอดการผลิตรถยนต์ภายในประเทศสูงถึง 2.4 ล้านคันในปี 2555
  คิดเป็นอัตราการเติบโตที่ร้อยละ 67 เมื่อเปรียบเทียบกับปี 2554
  เนื่องมาจากความต้องการที่เพิ่มขึ้นของตลาดรถยนต์ทั้งในและนอกประเทศ
  ส่วนหนึ่งเป็นผลมาจากนโยบายคืนภาษีสำหรับรถคันแรกของรัฐบาล ที่ยังส่งผลต่อเนื่องมาในปี
  2556

1.  การวิเคราะห์ผลกำไรขาดทุน

  การวิเคราะห์รายได้

  รายได้รวมของบริษัทอาปิโก ไฮเทค และบริษัทย่อยในเครือประกอบด้วย 2 ส่วนหลักคือ
  รายได้จากการขายและบริการ และรายได้อื่นๆ
  ซึ่งส่วนใหญ่เป็นรายได้จากการขายเศษเหล็กจากชิ้นส่วนการผลิตที่เกิดจากธุรกิจผลิตปั๊มชิ้นส่วนยานยนต์

  ในปี 2555 บริษัทอาปิโก ไฮเทค บันทึกรายได้รวมเป็นจำนวนเงินสูงถึง 16.8 พันล้านบาท
  คิดเป็นอัตราการเติบโตของรายได้ที่ร้อยละ 56 หรือเพิ่มขึ้นเป็นจำนวนเงิน 6
  พันล้านบาทเมื่อเทียบกับรายได้รวมของปีที่แล้วที่ 10.8 พันล้านบาท
  การเติบโตของรายได้ที่เพิ่มขึ้นอย่างแข็งแกร่งนี้เป็นผลสืบเนื่องจากการเติบโตของอุตสาหกรรมยานยนต์ซึ่งได้รับการสนับสนุนจากนโยบายคืนภาษีรถคันแรกของรัฐบาล
  โดยรายได้รวมจากธุรกิจภายในประเทศมีอัตราการเติบโตจากปีที่แล้วที่ร้อยละ 68
  ส่วนธุรกิจในประเทศมาเลเซีย และสาธารณรัฐประชาชนจีนเติบโตในอัตราร้อยละ 18 และ 13
  ตามลำดับ

  รายได้ของส่วนงานหลัก

  ธุรกิจของกลุ่มบริษัท อาปิโก สามารถจำแนกออกเป็น 3 กลุ่มหลัก ดังต่อไปนี้

  การออกแบบ และผลิตแม่พิมพ์ และอุปกรณ์จับยึด และการผลิตชิ้นส่วนยานยนต์

  รายได้รวมจากการออกแบบและผลิตแม่พิมพ์ และอุปกรณ์จับยึด และการผลิตชิ้นส่วนยานยนต์
  มีอัตราการเติบโตที่ร้อยละ 61 หรือเป็นจำนวน 4.8 พันล้านบาท จากยอดขายจำนวน 7.85
  พันล้านบาทในปี 2554 เพิ่มขึ้นเป็นจำนวน 12.64 พันล้านบาทในปี 2555
  ทั้งนี้ยอดขายที่เพิ่มขึ้นส่วนใหญ่มาจากกิจการผลิตโครงช่วงล่างของรถกระบะ
  การผลิตปั๊มชิ้นส่วนรถยนต์ การตีอัดขึ้นรูป รวมถึงกิจการพลาสติก
  ซึ่งเป็นไปตามการเติบโตของอุตสาหกรรมยานยนต์

  ธุรกิจออกแบบ ผลิต และติดตั้งอุปกรณ์จับยึดในปี 2555 มีรายได้รวมใกล้เคียงกับปี 2554
  เช่นเดียวกับรายได้ของธุรกิจออกแบบและผลิตแม่พิมพ์ โดยมีรายได้ลดลง 7 ล้านบาท และ 50
  ล้านบาทตามลำดับ ทั้งนี้
  ยอดขายระหว่างกันสำหรับการซื้อขายให้กับลูกค้าภายในกลุ่มธุรกิจของบริษัทฯ
  ได้ถูกตัดออกจากยอดรายได้รวมทั้งหมดในงบการเงินรวมของกลุ่มบริษัทฯ

  ตัวแทนจำหน่ายและศูนย์บริการรถยนต์

  รายได้รวมของธุรกิจการเป็นตัวแทนจำหน่ายและศูนย์บริการรถยนต์ปรับตัวเพิ่มขึ้นจากยอดขายปีที่แล้วที่จำนวน
  2.9 พันล้านบาท เป็นจำนวน 4.13 พันล้านบาทในปี 2555 ซึ่งยอดขายที่เพิ่มขึ้นจำนวน 1.23
  พันล้านบาทนี้มาจากทั้งในประเทศและต่างประเทศ
  โดยมากกว่าครึ่งหนึ่งเป็นยอดขายจากในประเทศที่เพิ่มขึ้น
  เป็นผลมาจากนโยบายคืนภาษีรถคันแรกของรัฐบาล

  การออกแบบ และผลิต ระบบแผนที่นำร่องการเดินทางโดยรถยนต์

  รายได้จากการออกแบบ
  และผลิตระบบแผนที่นำร่องการเดินทางโดยรถยนต์นับเป็นรายได้ส่วนน้อยของกลุ่มบริษัทอาปิโก
  ด้วยยอดรายได้รวมจำนวน 34 ล้านบาทในปี 2555 เมื่อเปรียบเทียบกับรายได้ในปี 2554
  ยอดขายปรับตัวลดลงเป็นจำนวน 4 ล้านบาท
  ซึ่งเป็นผลมาจากการเปลี่ยนแปลงพฤติกรรมของตลาดและผลกระทบจากเหตุการณ์อุทกภัยต่อการดำเนินงานในครึ่งปีแรกของปี
  2555

  การวิเคราะห์ต้นทุนและค่าใช้จ่าย

  ต้นทุนขายและกำไรขั้นต้น

  บริษัทฯมีต้นทุนการขายและบริการโดยรวมคิดเป็นอัตราร้อยละ 89.6 ของรายได้รวม
  เมื่อเปรียบเทียบกับปี 2554
  ต้นทุนการขายและบริการปรับเพิ่มขึ้นตามการเติบโตของรายได้รวมในสัดส่วนที่มากกว่าการเพิ่มขึ้นของรายได้
  โดยเพิ่มขึ้นในอัตราร้อยละ 57 หรือในจำนวน 5.5 ล้านบาท
  ในขณะที่รายได้จากการขายและการบริการเพิ่มขึ้นในอัตราร้อยละ 56 คิดเป็นจำนวนเงิน 5.8
  ล้านบาท

  กำไรขั้นต้นของบริษัทฯในปี 2555 เพิ่มขึ้นจากปีก่อนหน้านั้นเป็นจำนวนเงิน 297 ล้านบาท
  โดยเป็นผลมาจากรายได้รวมที่เพิ่มมากขึ้นของบริษัทฯ อย่างไรก็ตาม
  สัดส่วนของกำไรขั้นต้นต่อรายได้การขายและบริการคิดเป็นอัตราร้อยละ 6.6
  ซึ่งลดลงจากอัตราร้อยละ 7.4 ในปี 2554 โดยสัดส่วนกำไรขั้นต้นที่ลดลงร้อยละ 0.8 นี้
  ส่วนใหญ่มาจากธุรกิจชิ้นส่วนยานยนต์ที่แม้จะมียอดขายเพิ่มขึ้นแต่สัดส่วนอัตรากำไรต่อยอดขายนั้นปรับลดลง
  ทั้งนี้ บริษัทฯ มีสัดส่วนกำไรต่อยอดขายเพิ่มขึ้นจากธุรกิจตัวแทนจำหน่ายและศูนย์บริการรถยนต์

  ค่าใช้จ่ายในการขายและการบริหาร

  ค่าใช้จ่ายในการขายและการบริหารในปี 2555 ปรับลดลงเป็นจำนวนเงิน 257 ล้านบาท
  หรือคิดเป็นอัตราร้อยละ 24 เทียบกับค่าใช้จ่ายในปี 2554
  เนื่องมาจากในปีที่แล้วมีการบันทึกค่าใช้จ่ายจากการตัดจำหน่ายของสินค้าคงเหลือที่ได้รับความเสียหายจากเหตุการณ์อุทกภัยในไตรมาสที่
  4

  ค่าใช้จ่ายทางการเงิน

  ค่าใช้จ่ายทางการเงินในปี 2555 เป็นจำนวนเงิน 289 ล้านบาท
  คิดเป็นอัตราเพิ่มขึ้นจากปีที่แล้วร้อยละ 21 หรือ 51 ล้านบาท
  โดยค่าใช้จ่ายทางการเงินที่สูงขึ้นเป็นผลมาจากยอดเงินกู้ที่เพิ่มขึ้นเพื่อสนับสนุนการลงทุนและการเพิ่มกำลังการผลิต
  รวมถึงค่าใช้จ่ายที่เพิ่มขึ้น

  ภาษีเงินได้นิติบุคคล

  ค่าใช้จ่ายภาษีเงินได้นิติบุคคลในปี 2555 ลดลง 53 ล้านบาทเมื่อเทียบกับปีที่แล้ว
  ซึ่งค่าใช้จ่ายที่ลดลงส่วนใหญ่มาจากค่าใช้จ่ายภาษีที่ลดลงของบริษัท อาปิโก อมตะ จำกัดซึ่งในปี
  2554 ได้บันทึกค่าใช้จ่ายภาษีเป็นจำนวน 50 ล้านบาท
  ค่าใช้จ่ายที่ลดลงนี้มีมูลค่ามากกว่าค่าใช้จ่ายภาษีที่เพิ่มขึ้นในธุรกิจตัวแทนจำหน่ายและศูนย์บริการรถยนต์
  ทั้งนี้บริษัทฯยังได้รับผลประโยชน์จากอัตราภาษีที่ลดลงจากอัตราร้อยละ 30 ในปี 2554
  เป็นอัตราใหม่ที่ร้อยละ 23 ในปี 2555

  การวิเคราะห์กำไรจากการดำเนินงาน

  กำไรก่อนหักค่าใช้จ่ายทางการเงิน ค่าเสื่อมราคาและภาษีเงินได้นิติบุคคล (EBITDA)

  กำไรก่อนหักค่าใช้จ่ายทางการเงิน
  ค่าเสื่อมราคาและภาษีเงินได้นิติบุคคลโดยรวมของกลุ่มบริษัทฯในปี 2555 คิดเป็นมูลค่า 2.0
  พันล้านบาท เปรียบเทียบกับผลกำไรในปี 2554 มูลค่า 403 ล้านบาท
  ซึ่งผลกำไรที่เพิ่มขึ้นอย่างมากเป็นจำนวน 1.6 พันล้านบาท หรือในอัตราร้อยละ 400 นี้
  ส่วนใหญ่สามารถอธิบายได้ดังนี้

-   ค่าใช้จ่ายที่ลดลง เนื่องมาจากปีที่แล้วมีการบันทึกผลขาดทุนจากการด้อยค่าของสินทรัพย์
    การตัดจ่ายของสินค้าคงเหลือและค่าใช้จ่ายเกี่ยวเนื่องกับเหตุการณ์อุทกภัยในไตรมาสที่ 4

-   รายได้ที่เพิ่มขึ้น
    ซึ่งสอดคล้องกับอัตราการเติบโตของอุตสาหกรรมยานยนต์และนโยบายคืนภาษีของรัฐบาล

-   ส่วนแบ่งกำไรจากเงินลงทุนในบริษัทร่วมที่เพิ่มขึ้นจากปีที่แล้ว

-   เงินชดเชยจากประกันมูลค่า 145 ล้านบาทในปี 2555

  ทั้งนี้
  ผลกำไรที่เพิ่มขึ้นจากปัจจัยที่ได้กล่าวมานี้ได้ถูกลดลงไปบางส่วนเนื่องจากสัดส่วนกำไรขั้นต้นต่อยอดขายที่ลดลงในกลุ่มธุรกิจผลิตชิ้นส่วนยานยนต์ดังที่ได้กล่าวไปก่อนหน้านี้

  กำไรสุทธิ

  ผลกำไรสุทธิในส่วนที่เป็นของผู้ถือหุ้นของบริษัทฯเพิ่มขึ้น 1.3 พันล้านบาท จากผลขาดทุนสุทธิ 390
  ล้านบาทในปี 2554 เป็นผลกำไรสุทธิ 917 ล้านบาท
  เป็นผลมาจากผลประกอบการจากการดำเนินงานที่เพิ่มขึ้นและค่าใช้จ่ายภาษีที่ลดลง
  อัตรากำไรสุทธิต่อยอดขายปรับปรุงเพิ่มขึ้นจากติดลบร้อยละ 3.6 เป็นร้อยละ 5.5

1.  การวิเคราะห์สถานภาพทางการเงิน

  สินทรัพย์

  ในปี 2555 สินทรัพย์รวมของบริษัทฯเพิ่มขึ้น 2.3 พันล้านบาท
  ซึ่งส่วนใหญ่มาจากการเพิ่มขึ้นของลูกหนี้การค้าและลูกหนี้อื่นๆ สินค้าคงเหลือ และ
  เงินลงทุนในบริษัทร่วม

  ลูกหนี้การค้าและลูกหนี้อื่นๆ

  ลูกหนี้การค้าและลูกหนี้อื่นๆ ถือเป็นส่วนประกอบหลักของสินทรัพย์ของบริษัทฯ คิดเป็นร้อยละ 20
  ของสินทรัพย์รวม ในปี 2555
  ลูกหนี้การค้าและลูกหนี้อื่นๆมีมูลค่าเพิ่มขึ้นจากจากปีที่แล้วมากกว่าเท่าตัว หรือเพิ่มขึ้น 1.6
  พันล้านบาท ซึ่งสอดคล้องกับการเพิ่มขึ้นของยอดขาย ระยะเวลาเฉลี่ยในการเก็บหนี้ลดลงจาก 49
  วันในปี 2554 เป็น 45 วันในปี 2555

  สินค้าคงเหลือ

  ณ สิ้นปี 2555 สินค้าคงเหลือของบริษัทฯมีมูลค่าเท่ากับ 1.3 พันล้านบาท
  ซึ่งเพิ่มขึ้นตามยอดขายที่เพิ่มขึ้นจากมูลค่า ณ สิ้นปี 2554 เป็นจำนวน 390 ล้านบาท
  เมื่อคิดเปรียบเทียบกับรายได้จากการขายสินค้าและบริการ
  อัตรามูลค่าสินค้าคงเหลือต่อยอดขายลดลงจากอัตราร้อยละ 8.6 เป็นร้อยละ 8.0
  จำนวนวันของการหมุนเวียนของสินค้าในปี 2555 อยู่ที่ 26 วันซึ่งเป็นระยะเวลาที่น้อยลง 8
  วันจาก 34 วันในปี 2554
  ซึ่งแสดงให้เห็นถึงความมีประสิทธิภาพที่เพิ่มขึ้นในการจัดการสินค้าคงคลัง

  ที่ดิน อาคาร และอุปกรณ์

  มูลค่าของที่ดิน อาคาร และอุปกรณ์ ณ สิ้นปี 2555 เท่ากับ 6.5 พันล้านบาท ซึ่งลดลงจากมูลค่า
  ณ สิ้นปี 2554 เป็นจำนวน 38 ล้านบาท หรือคิดเป็นอัตราลดลงร้อยละ 1
  การเปลี่ยนแปลงของมูลค่าที่ดิน อาคารและอุปกรณ์ระหว่างปี 2555
  ส่วนใหญ่เป็นการเปลี่ยนแปลงทางบัญชีจากการบันทึกบัญชีของสินทรัพย์ที่อยู่ระหว่างการผลิตและติดตั้ง
  ณ สิ้นปี 2554 ย้ายมาเป็นสินทรัพย์ที่ดิน อาคาร
  หรืออุปกรณ์สำนักงานตามประเภทของสินทรัพย์ดังกล่าว

  หนี้สินและส่วนของผู้ถือหุ้น

  ในปี 2555 การเพิ่มขึ้นของมูลค่าสินทรัพย์รวมของบริษัทในกลุ่มอาปิโก
  ใช้เงินทุนส่วนใหญ่มาจากการเพิ่มขึ้นของส่วนหนี้สินและจากผลประกอบการที่ดีขึ้นของบริษัทฯ

  หนี้สิน

  ณ สิ้นปี 2555 มูลค่าของหนี้สินรวมของกลุ่มบริษัทอาปิโกมีการปรับตัวสูงขึ้น 1.4 พันล้านบาท
  คิดเป็นอัตราเพิ่มขึ้นร้อยละ 19 จากปีที่แล้ว
  เป็นผลมาจากการเพิ่มขึ้นของหนี้สินหมุนเวียนซึ่งส่วนใหญ่มาจากลูกหนี้การค้าและลูกหนี้อื่น
  และเงินกู้ระยะสั้นที่เพิ่มขึ้น ในขณะที่เงินกู้ระยะยาวมีการปรับตัวลดลง

  อัตราส่วนหนี้สินต่อผู้ถือหุ้นของปี 2555 เท่ากับ 1.08 ซึ่งลดลงจากอัตราส่วนในปี 2554 ที่ 1.21
  เท่า และน้อยกว่าค่าเฉลี่ยอัตราส่วนของบริษัทจดทะเบียนในอุตสาหกรรมเดียวกันที่ 1.37 เท่า
  ด้วยผลประกอบการที่ดีขึ้นส่งผลให้อัตราส่วนที่แสดงความสามารถในการชำระดอกเบี้ยของบริษัทฯ
  (Time Interest Earned) และสภาพคล่องของบริษัทฯ (Current Ratio) ดีขึ้น
  ดังที่แสดงให้เห็นในตารางดังต่อไปนี้

  ---------------------------------------- ---------- ---------- -----------
                                           2554       2555       เปลี่ยนแปลง

  อัตราส่วนสภาพคล่อง (Current Ratio)          0.67       0.77       0.10

  อัตราหนี้สินต่อผู้ถือหุ้น                          1.21       1.08       (0.12)

  ความสามารถชำระดอกเบี้ย (Time Interest      (0.25)     4.34       4.58
  Earned)                                                        
  ---------------------------------------- ---------- ---------- -----------

  ความสามารถในการชำระดอกเบี้ยของบริษัทฯมีอัตราส่วนเพิ่มขึ้น อย่างเห็นได้ชัดจากปี 2554
  และยังสูงกว่าอัตราส่วนที่ 4.00 เท่าในปี 2553 เนื่องมาจากผลกำไรที่ดีขึ้นอย่างมาก ในปี
  2554 อัตราส่วนติดลบนั้นเป็นผลมาจากมาจากผลขาดทุนที่เป็นผลกระทบจากเหตุการณ์อุทกภัย

  เจ้าหนี้การค้าและเจ้าหนี้อื่นๆ

  มูลค่าเจ้าหนี้การค้าและเจ้าหนี้อื่นๆของบริษัทฯ ณ สิ้นปี 2555 เพิ่มขึ้นในอัตราร้อยละ 60 หรือ
  1.1 พันล้านบาทจากมูลค่า ณ สิ้นปี 2554
  ส่วนใหญ่เป็นผลมาจากการสั่งซื้อที่เพิ่มขึ้นตามยอดขายที่มากขึ้น ระยะเวลาชำระหนี้ในปี 2555
  มีระยะเวลา 60 วัน ลดลง 18 วันจาก 77 วันในปี 2554

  การกู้ยืมจากธนาคาร

  ในปี 2555 กลุ่มบริษัทอาปิโกมียอดรวมเงินกู้ยืมจากธนาคารเพิ่มขึ้น 381 ล้านบาท
  คิดเป็นอัตราเพิ่มขึ้นร้อยละ 8 โดยเป็นการกู้ยืมเพื่อนำมาลงทุนและฟื้นฟูกิจการของบริษัทฯ
  หลังอุทกภัย

  ส่วนของผู้ถือหุ้น

  มูลค่ารวมของส่วนของผู้ถือหุ้น ณ วันที่ 31 ธันวาคม 2555 เท่ากับ 4.93 พันล้านบาท
  เพิ่มขึ้นจากปีที่แล้ว 825 ล้านบาทหรือคิดเป็นอัตราเพิ่มขึ้นร้อยละ 20
  เป็นผลมาจากผลกำไรที่ดีขึ้นของกลุ่มบริษัทฯในปี 2555
  จากผลการดำเนินงานในช่วงครึ่งปีแรกของปี 2555
  บริษัทฯได้มีการจ่ายเงินปันผลระหว่างกาลในเดือนกันยายน 2555 ในอัตรา 0.488 บาทต่อหุ้น
  รวมเป็นเงินทั้งสิ้น 131 ล้านบาท

  อัตราผลตอบแทนของผู้ถือหุ้นของปี 2555 เท่ากับร้อยละ 20 ซึ่งดีขึ้นจากผลขาดทุนสุทธิร้อยละ 9
  ในปี 2554

2.  การวิเคราะห์งบกระแสเงินสด

  งบการเงินรวม ณ วันที่ 31 ธันวาคม 2555 เงินสดและรายการเทียบเท่าเงินสดมีมูลค่า 207
  ล้านบาท ลดลง 32 ล้านบาทจากมูลค่า 239 ล้านบาท ณ สิ้นปี 2554
  การเปลี่ยนแปลงของเงินสดในปี 2555 ในแต่ละกิจกรรมมีรายละเอียดดังต่อไปนี้

  กระแสเงินสดจากกิจกรรมดำเนินงาน

  ในปี 2555 การดำเนินงานของบริษัทฯ สร้างรายรับเงินสดเป็นจำนวน 1.1 พันล้านบาท เพิ่มขึ้น
  431 ล้านบาทจากรายรับเงินสดในปีก่อนหน้า
  ซึ่งแสดงให้เห็นว่าบริษัทฯมีการสร้างรายได้ที่เป็นตัวเงินจากการดำเนินธุรกิจได้มากขึ้นจากผลกำไรที่ดีขึ้น

  กระแสเงินสดจากกิจกรรมลงทุน

  กลุ่มบริษัทอาปิโกมีการใช้เงินสดในกิจกรรมลงทุนเป็นจำนวนเงินสุทธิ 1 พันล้านบาท
  โดยส่วนมากเป็นการลงทุนในการซื้อและสร้างอาคาร เครื่องจักร และอุปกรณ์สำนักงาน
  เมื่อเทียบกับปี 2554 บริษัทฯมีการใช้เงินลงทุนลดลง 62 ล้านบาท
  ถึงแม้ว่าบริษัทฯมีการลงทุนในเครื่องจักรและอุปกรณ์สำนักงานที่เพิ่มขึ้น
  เนื่องมาจากบริษัทฯได้รับเงินปันผลจากบริษัทย่อยและบริษัทร่วมที่มากขึ้น
  รวมถึงเงินสดจากการจำหน่ายสินทรัพย์

  กระแสเงินสดจากกิจกรรมจัดหาเงิน

  ในปี 2555 กระแสเงินสดจากกิจกรรมจัดหาเงินมีจำนวนลดลง 420 ล้านบาท
  จากเงินสดสุทธิที่บริษัทฯได้รับ 334 ล้านบาทในปี 2554 เป็นเงินสดที่ใช้ไป 85 ล้านบาทในปี
  2555 ซึ่งบริษัทฯมีการกู้ยืมเงินจากธนาคารลดลงจากปีที่แล้ว
  เนื่องมาจากกระแสเงินสดจากการดำเนินงานที่เพิ่มขึ้นและการลงทุนที่น้อยลง
  รวมถึงการจ่ายเงินปันผลในปี 2555 จำนวน 131 ล้านบาท ซึ่งเพิ่มขึ้น 32
  ล้านบาทจากเงินปันผลที่จ่ายในปี 2554

3.  ปัจจัยหลัก และอิทธิพที่อาจส่งผลกระทบต่อการดำเนินธุรกิจในอนาคต หรือ
    สถานภาพทางการเงิน

  ด้วยธุรกิจหลักของกลุ่มบริษัทอาปิโก คือการออกแบบและผลิต แม่พิมพ์และอุปกรณ์จับยึด
  และการผลิตชิ้นส่วนยานยนต์ การดำเนินธุรกิจของบริษัทฯ
  จึงขึ้นอยู่กับปัจจัยและภาพรวมของอุตสาหกรรมยานยนต์เป็นสำคัญ
  ยังไม่มีปัจจัยหลักอื่นๆใดที่เป็นอิทธิพลที่สำคัญที่จะกระทบต่อการดำเนินธุรกิจในอนาคตหรือสถานภาพทางการเงินของบริษัทฯ

  ทั้งนี้ บริษัทฯ มีความมุ่งมั่นที่จะปรับปรุงการดำเนินงานอย่างต่อเนื่อง ซึ่งในปี 2556
  บริษัทได้ตั้งเป้าหมายที่จะเติบโตในอัตราที่เทียบเท่าหรือใกล้เคียงกับเป้าหมายการเติบโตของอุตสาหกรรมยานยนต์โดยรวม
  นอกจากนี้
  บริษัทฯมีแผนงานและกิจกรรมอย่างต่อเนื่องในด้านการลดต้นทุนและค่าใช้จ่ายเพื่อให้เกิดการทำงานและการผลิตที่มีประสิทธิภาพมากขึ้น
  รวมถึงการปรับปรุงเครื่องจักรและเพิ่มขีดความสามารถในการดำเนินงาน
  ปัจจัยเหล่านี้ช่วยเสริมให้บริษัทฯมีความพร้อมที่จะตอบสนองความต้องการของลูกค้าจากตลาดในประเทศและต่างประเทศ
  ไม่ว่าจะเป็นในด้านกำลังผลิตหรือความต้องการของลูกค้าที่เพิ่มขึ้น
  และในขณะเดียวกันเป็นการเติบโตอย่างมีผลกำไรสำหรับบริษัทฯและผู้ถือหุ้น

1.  ค่าตอบแทนของผู้สอบบัญชี

  ในปี 2555 ค่าตอบแทนของผู้สอบบัญชี (Audit fee) มีจำนวนเท่ากับ 1.8 ล้านบาท
  ซึ่งผู้สอบบัญชีของบริษัทฯ คือ คุณวิสสุตา จริยธนากร ผู้สอบบัญชีรับอนุญาต เลขทะเบียน 3853
  จากบริษัท สำนักงาน เอินส์ท แอนด์ ยัง จำกัด ไม่มี คู่ สมรส และ
  บุตรที่ยังต้องพึ่งพิงหรืออยู่ในการอุปการะของผู้สอบบัญชี

  ค่าบริการอื่นๆ ในปี 2555 มีจำนวนเท่ากับ 90,000 บาท
  เพื่อใช้ตรวจสอบบัตรส่งเสริมการลงทุน (BOI) ของบริษัทฯ

ทั้งนี้ บริษัท สำนักงาน เอินส์ท แอนด์ ยัง จำกัด
ไม่มีความสัมพันธ์และส่วนได้ส่วนเสียกับบริษัทฯ/บริษัทย่อย/ผู้บริหาร/ผู้ถือหุ้นรายใหญ่
หรือผู้ที่เกี่ยวกับบุคคลดังกล่าว รวมถึง ไม่มีกิจการที่อยู่ภายใต้การควบคุม
หรือมีอิทธิพลอย่างมีสาระสำคัญต่อการดำเนินการของบริษัทฯ